## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2017. január 26-i nyílt üléséről***

 Önkormányzati rendelet: 1/2017.(I.27.)

 Határozat: 1-5/2017.(I.26.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2017. január 26-i nyílt üléséről |
| *Jelen vannak:**Távol van:*  | Bebes István, Szabó Ferenc, Faragó Gábor, Tóth Gábor, Bán Miklós, Geosics László, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok --S |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia, a Városfejlesztési és Építéshatósági irodavezetőButi Tibor, a Közszolgálati Iroda vezetőjeKörmend-Szalay Mónika, a Projekt Iroda vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja. Kéri a napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármester két ülés közötti munkájáról

Előterjesztő: **Bebes** **István** polgármester

1. Adósságot keletkeztető ügyletek kapcsán határozathozatal

Előterjesztő: **Bebes** **István** polgármester

1. 2017. évi költségvetési rendelet megalkotása

Előterjesztő: **Bebes István** polgármester

1. Pályázat benyújtása a Nemzeti Kulturális Alap Örökségvédelem Kollégiuma által kiírt pályázati felhívásra

Előterjesztő: **Bebes István** polgármester

1. Pályázat benyújtása a Nemzeti Kulturális Alap Örökségvédelem Kollégiuma által kiírt pályázati felhívásra

Előterjesztő: **Bebes István** polgármester

1. A 110/1996. számú határozat visszavonása

Előterjesztő: **Bebes István** polgármester

1. Körmend és Mikrotérsége köznevelési intézményfenntartói Társulás társulási megállapodásának módosítása

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István polgármester elmondja, hogy 2016. december 16-án részt vett Unger László, Körmend Város díszpolgára gyászmiséjén és temetési szertartásán, valamint megbeszélést folytatott a Müllex Kft. ügyvezetőjével. December 28-án rendkívüli önkormányzati támogatási szerződés (illegális migrációhoz kapcsolódó többletkiadások támogatása) aláírására került sor a Belügyminisztériumban. 2017. január 10-én megbeszélést folytatott a Körmendi Híradó szerkesztő gárdájával. Január 11-én a Miniszterelnökség Kulturális Örökségvédelemért felelős helyettes államtitkárával folytatott tárgyalást, melynek témája a „Batthyány Örökségközpont kialakítása Körmenden II. ütem – A Főépület turisztikai célú hasznosítása” GINOP pályázat volt. Január 13-án részt vett a Megyei Közgyűlés évértékelő, évnyitó megbeszélésén. Január 14-én részt vett a Városi Fúvószenekar Egyesület újévköszöntő koncertjén, a megjelenteket köszöntötte. Január 18-án megbeszélést folytatott a Belügyminisztérium Önkormányzati helyettes államtitkárával a Kormány által Körmendnek megítélt rendkívüli kormányzati támogatás felhasználásáról. Január 20-án megbeszélést folytatott a Szombathelyi Médiacentrum igazgatójával. Részt vett a Magyar Kultúra Napja alkalmából rendezett ünnepségen, koszorúzáson, valamint a 3F-K Fotóklub kiállítás megnyitóján, a megjelenteket köszöntötte. Január 23-án részt vett a Körmend és Kistérsége Önkormányzati Társulás, valamint a Körmend és Mikrotérsége Köznevelési Intézményfenntartó Társulás ülésén, mindkét ülés témája a 2016. évi költségvetési határozat módosítása, 2017. évi költségvetés megtárgyalása volt. Január 24-én megbeszélést folytatott a Belügyminisztérium Önkormányzati helyettes államtitkárával a Kormány által Körmendnek megítélt rendkívüli kormányzati támogatás felhasználásáról. Január 25-én részt vett a Müllex Körmend Kft. taggyűlésén, melyen a Felügyelőbizottsági tagok megválasztása, a 2017. évi üzleti terv elfogadása volt napirenden. Január 26-án részt vett a „Körmendi Vadászlak és természeti környezetének megújítása” című projektet bemutató sajtónyilvános rendezvényen, ahol tájékoztató a kivitelezésről, szakmai körbevezetés volt a téma.

Bebes István polgármester kéri a beszámoló elfogadását.

A Képviselő-testület a beszámolót 11 igen, 1 tartózkodás mellett elfogadja.

**2./ Adósságot keletkeztető ügyletek kapcsán határozathozatal**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a költségvetés megalkotása előtt kötelezően beterjesztendő előterjesztés van most a képviselők előtt. Az előterjesztés Kormányengedélyhez kötött fejlesztési hitel felvételével számol. Szeretné leszögezni, hogy a tavalyi évben is volt ilyen döntése a képviselő-testületnek. Év közben már próbáltak megfelelő forrásokat találni a költségvetés működtetéséhez. Ezt sikerült megoldani, így erre a hitelfelvételi lehetőségre akkor nem került sor. Kéri a képviselőket, hogy ezt a lehetőséget biztosítsák 2017-re is, így ha lenne ilyen jellegű feladat, akkor azt minél előbb, minél hatékonyabban meg tudják majd oldani. Elmondja, hogy a város érdeke az, hogy 2017-ben a fejlesztésekhez a forrásoldalt meg tudjuk teremteni.

Auer Miklós képviselő-testületi tag elmondja, hogy az előterjesztésben az szerepel, hogy a hitelt ingatlan felújításhoz kívánják felvenni. Kérdezi, hogy ha jól értelmezi, akkor a Bartók lakótelep 5. számú épületről van szó, mely a következő rendelettervezetben 115 millió forinttal szerepel.

Bebes István polgármester elmondja, hogy számos olyan feladat van a fejlesztési soron, amelynek a megvalósítása szükséges, és amelynek forrásoldalához egy esetleges hitel szükséges lehet. Ebbe beletartozhat a Bartók 5. számú épület is, de a pontos tartalmát majd menetközben a pénzügyi iroda részéről ki fogják dolgozni.

Tompa László képviselő-testületi tag kérdezi, hogy mivel hitelt vesznek fel, a kimutatás évről és ezer forintról szól, nem lehetne-e a 2020-as törlesztési részletet 2018-al megcserélni, ugyanis 2020-ban már egy másik önkormányzat lesz. Amint látja, ez a hitel elég kedvezményes, kétszer 22 millió forint, illetve kerekítve 13 millió, ezért módosító javaslat keretén belül szeretné a 13 milliót 22 millióra lecserélni, mivel a 2020-as évben már másik önkormányzat lesz, így nem javasolja előre megterhelni az új Önkormányzatot.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a pénzügyi iroda véleményét a javaslattal kapcsolatban.

Némethné Simon Mária, a pénzügyi iroda vezetője elmondja, hogy azért lett így ütemezve a törlesztés, mivel 2017-ben sok folyamatban lévő fejlesztést kell befejezni, 2018-ban nem látszódik viszont az a forrás, ami a 22 milliós törlesztést fedezné. A pályázatokhoz több esetben önerőt kell biztosítani, így szükség van a tartalékolásra.

*Bebes István polgármester kéri a módosító határozati javaslatról történő szavazást.*

*Körmend Város Önkormányzata Képviselő-testülete a javaslatot 1 igen, 9 nem szavazattal, 2 tartózkodás mellett elutasítja.*

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 2 tartózkodás mellett elfogadja, és a következő határozatot hozza:

**1/2017.(I.26.) önkormányzati határozat**

Körmend város Önkormányzata Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

|  |
| --- |
| **Körmend város Önkormányzata** |
|  |  |  |  |  |
| **Adósságot keletkeztető ügylet számítása** |
| **2017. év** |
|  |  |  |  |  |
|  |  | **1. számú melléklet** |  |
|  |  |  |  |  |
|  |  |  |  |  |
|  | **2017** | **2018** | **2019** | **2020** |
| **Saját bevétel** |  |  |  |  |
| Helyi adóból származó bevétel | 648 200 | 650 000 | 655 000 | 650 000 |
| Önk-i vagyon, vagyoni ért jog értékesítése, hasznosítása | 30 000 | 20 000 | 20 000 | 10 000 |
| Osztalék, koncessziós díj és hozambevétel |  |  |  |  |
| Tárgyi eszköz és imm j, részvény, részesedés értékesítés bevétele |  |  |  |  |
| bírság, pótlék és díjbevétel |  |  |  |  |
| kezességvállalás megtérülése |  |  |  |  |
| **Összesen:** | 678 200 | 670 000 | 675 000 | 660 000 |
|  |  |  |  |  |
| **Saját bevétel 50%-a** | **339 100** | **335 000** | **337 500** | **330 000** |
|  |  |  |  |  |
| **Előző években keletkezett tárgyévi fizetési kötelezettség** | 0 | 0 | 0 |  |
|  |  |  |  |  |
| **Hiteltörlesztés összesen:** |  | 12 937 | 22 000 | 22 000 |
|  |  |  |  |  |
| **Kamatfizetés összesen:** | 150 | 1 000 | 750 | 500 |
|  |  |  |  |  |
|  |  |  |  |  |
| **Fizetési kötelezettségek összesen:** | **150** | **13 937** | **22 750** | **22 500** |
|  |  |  |  |  |
| **Adósságot keletkeztető ügyletek felső határa:** | **338 950** | **321 063** | **321 063** | **314 750** |

**3./ 2017. évi költségvetési rendelet megalkotása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kettéveszi az előterjesztést működési és felhalmozási kiadások tekintetében. Működési oldalon, az előterjesztésben írtak is jól mutatják, hogy a szakmai minimálbér központi megemelése Körmenden az önkormányzati dolgozók 95%-át érinti, és több mint 70 millió forint többletköltséggel jár, ami csak hiányt növelően tud megjelenni a költségvetésben. Idén nem változott a helyzet abból a szempontból, hogy az önkormányzat egyáltalán nem kap állami finanszírozást a városüzemeltetési kiadásaihoz, így azt mind saját bevételéből kell állnia. Ráadásul az adók tekintetében sem várható túlzott változás. Előtérbe fogják helyezni, hogy azokban az adónemekben, amelyek az önkormányzat számára fontosak – előtérbe véve az iparűzési adót - az ellenőrzésen mindenképpen szigorítani fognak, ehhez a költségvetés tartalmaz kiegészítő forrást. Működési kiadási oldalon feszes költségvetési év vár minden intézményre, ezen még az sem fog változtatni, ha év közben érkezik még normatív támogatás a minimálbérek megemelkedése miatt az önkormányzathoz. Felhalmozási oldalon felhívja a figyelmet arra, hogy a felhalmozási sorok az év során bővülni fognak annak ütemében, hogy a benyújtott TOP-os pályázatokról a döntés megszületik, megteremtve ezzel azok bevételi előirányzatait is. A jelentősebb fejlesztési kiadásokat a 6. számú melléklet tartalmazza, amelyek közt 2016-ról áthúzódó tételek is vannak. Az év során előrehaladva, a legoptimálisabban kívánják a felhalmozási kiadásokat eszközölni a költségvetés egyensúlya és a likviditás helyzetére való figyelemmel is.

Tompa László képviselő-testületi tag a gépjárműadó kapcsán elmondja, hogy az előterjesztés azt írja, hogy a tervezett összeg megegyezik a tervvel, ez 32.500.000 forint. Más városok ezt a bevételt utak felújítására, karbantartására fordítja. Kérdezi, hogy erre az esztendőre nem volt-e hóeltakarítás betervezve.

Bebes István polgármester kérdezi, hogy mi a kettő között az összefüggés. A hóeltakarítás a működési költségek közé tartozik. Amennyiben a hóeltakarításra terjed ki a kérdés, akkor az ülés végén, az interpellációnál a városgondnokság vezetőjének tegye fel a kérdését, kéri a képviselőtől.

Auer Miklós képviselő-testületi tag kérdezi, hogy ez most az első olvasat, vagy ezt el is fogják fogadni.

Bebes István polgármester elmondja, hogy ezzel kapcsolatban nem lát nagy mozgásteret. Döntéshozatalra került beterjesztésre a rendelet-tervezet.

Tompa László képviselő-testületi tag elmondja, hogy a 2016. évi költségvetés tervezésénél a költségvetésbe terveztek egy Petőfi szobor talapzatot 500.000 forint értékben, most pedig a 6. mellékletben 800.000 forint értékben Petőfi szobrot terveznek be, ez összesen 1,3 millió forint. Azt kérdezi – és amennyiben megkapja rá a választ, meg fogja szavazni a költségvetést – a Petőfi szobor talapzat hol van, és hova tervezik magát a szobrot.

Bebes István polgármester elmondja, hogy ha képviselő úr járt-kelt a városban, Petőfi szoborral nem találkozott. Az, hogy a képviselő-testület a tavalyi évben rendeletben megszavazta ezt a feladatot, és az nem valósult meg, az nem azt jelenti, hogy a források összeadódnak. Arra a kérdésre, hogy ez miért kerül ennyibe, az irodavezető asszony fog választ adni. Azt gondolja, hogy itt mindösszesen 800.000 forintról van szó, a tavalyi 500.000 forinttal nem lehet számolni. A római katolikus templom mellett van a tervezett helye ennek a szobornak.

Forró Szilvia irodavezető elmondja, hogy a művész felajánlásából kapta az önkormányzat magát a szobrot, ami egy mellszobor. Annyi volt a kérés, hogy a talapzatot az önkormányzat készíttesse el, az előirányzott összeg 500.000 forint volt, azonban nem valósult meg a beruházás, viszont a bekerülési költségek felmérésre kerültek, ami a 800.000 forintot igényli.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Auer Miklós képviselő-testületi tag elmondja, hogy a bizottsági ülésen az irodavezető asszony szűkszavúan és nem túl bizakodó hangvétellel válaszolt a feltett kérdésekre. Ahogy polgármester úr is, úgy irodavezető asszony is elmondta, hogy nincs nagy mozgástér, az előterjesztésben is olvasható, hogy a költségvetés forráshiánnyal lett megtervezve. Ettől függetlenül jelzi, hogy lenne még feladat, melyekhez pénz kellene. Ilyen a világhírű opera énekesnő Németh Mária 120. születésnapja, amelyhez a Budapesti Operaház segítőkésznek mutatkozik. Egész alakos Kossuth szobor, melynek felállítására 110 évvel ezelőtt került sor, ha már a régi Rába hídról 2015-ben megfeledkeztek. De Vida Józsefnek is tartoznak egy emléktáblával. Szöveges rész utáni első oldalon az szerepel, hogy vagyonértékesítés bevétel 68 millió forint. Kérdezi, hogy van ennyi vagyona az önkormányzatnak? Az 5. számú mellékletnél a sport, kultúra, szociális területre 30 millió forintot szánnak, ez kevesebb mint az eddigi, és az sem volt elég. A rádiónak 12 millió forintot szánnak, az havi 1 millió forint. Kérdezi, hogy kereskedelmi rádió lévén, adásidőt vesznek vagy támogatásként nyújtják. Ha adásidőként, akkor mennyi a perc/másodperc díj, és ez az összeg mire lesz elegendő. Kérdezi, hogy nem sok-e egy kicsit ez az összeg. Ugyanebben a sorban szerepel egy 3 millió forintos tétel egyébnek feltüntetve, ez konkrétan mit takar? A 6. mellékletben szerepelő Petőfi szobrot most már érti, de a Vadászlak, a Norvég Alapból miért itt szerepel? A Narancsházak előtti járdára 6,5 millió forintot szerepeltetnek, de az a tavalyi év folyamán elkészült. A hivatali szellőző ablakok, redőnyök felújítására 7 millió forint szerepel, miért van erre szükség, hiszen az épület nemrég készült el. A felújítások között nem szerepel a hétemeletes mögötti parkoló, pedig bátran kijelentheti, hogy az közúti közlekedésre alkalmatlan. Még egy tétel, a sportcsarnokra 80 millió forint mit takar?

Bebes István polgármester elmondja, hogy véleménye szerint, ha az ember jár-kel a városban, akkor pillanatok alatt háromszor ekkora táblázatot is meg tud telíteni, de meg kell próbálni egy megfelelő keret között maradni. A keret pedig abból is fakad, hogy a tavalyi évben számos olyan feladat adódott, amiről a testület döntött, de a forrás folyamatosan került felhasználásra, ebből vannak erre az évre áthúzódó kiadások is, ezt jelezte is az imént, amikor a költségvetésről beszélt. A képviselő úr által mondott 60 millió forint használati díjból fakadó bevétel, nem önkormányzati vagyonértékesítés. Ha megnézi az előterjesztést, ott 30 milliós bevételi részt szorgalmaz a költségvetésnek a tervezete vagyonértékesítésből. A 60 millió forint a víz és szennyvízhálózathoz kapcsolódik, jelzi, hogy annak felhasználása kötött, vagy az ahhoz szükséges vezetékekkel kapcsolatos szakmai kiadásokra, vagy a szennyvízberuházások utáni út helyreállításokra használható fel. A 3 millió forint alapítványokkal kapcsolatos támogatást takar. A szellőző felújítását a kollégák kérték. A csarnokban – amelyet a sportra az iskola is használ - több mint tíz éves a klímaberendezés, erre központi forrást kapott az önkormányzat, ezért be kellett építeni a költségvetésbe. A hétemeletes mögötti parkoló kapcsán elmondja, hogy úgy véli, hogy jelen pillanatban erre forrást nem találnak, a bevételi oldalt bővíteni nincs lehetőség. Igyekeztek az adóvételekből egy megfelelő forráslehetőséget biztosítani, hogy a fejlesztési sorok rendben legyenek. Kéri a műszaki irodát, hogy nézzék meg azt, hogy a hétemeletes mögött a műszaki állapotok hogy javíthatók, ha szükséges a tervezés, akkor azt végeztessék el, és amennyiben az év során, vagy a következő évben lehetőség nyílik rá, akkor azt valósítsák is meg. Jelzi, hogy a Németh Mária operaénekesre való megemlékezés a működési részhez tartozik, ha ilyen jellegű előkészítések vannak – ha tud róla egyáltalán a Művelődés Központ – tisztázni kellene, hogy van-e rá forrás. A Kossuth szobor kérdését meg fogja vizsgálni, az ünnepség szintén a Művelődési Házhoz tartozik. A Vida emléktáblát is meg fogja nézetni, ezt megígéri képviselő úrnak. Elmondja, hogy irodavezető asszony fontosnak tartotta a rendelet megalkotásakor, hogy az összegeket forintra pontosan kell szerepeltetni, így jelzi a képviselőknek, hogy a rendeletben forintra pontosan lesznek feltüntetve az összegek.

Bebes István polgármester kéri, hogy aki egyetért a rendelet megalkotásával, az szavazzon.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő rendeletet alkotja:

**1/2017.(I.27.) önkormányzati rendelet**

Körmend Város Önkormányzata 2017. évi költségvetéséről

**4./ Pályázat benyújtása a Nemzeti Kulturális Alap Örökségvédelem Kollégiuma által kiírt pályázati felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy műemlék épületek és építmények állagmegóvásának részleges vagy teljes helyreállítása feladatra hirdettek meg pályázatot. A Battyhany kastély főépületének keleti oldalán lévő lóistálló épületének felújítása a cél. A költségvetésben önerőként szerepeltették az ehhez szükséges, az Önkormányzatra eső terhet. A másik épületrész felújítása most folyamatban van.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Auer Miklós képviselő-testületi tag elmondja, hogy tarthatják őt fejlődés ellenesnek, Körmend ellenesnek, Batthyany kultusz ellenesnek, de akkor is az a véleménye, hogy egy állami ingatlant felesben felújítani az önkormányzat számára meglehetősen „drága mulatság”. Nem lehetne elérni, hogy az önrész sokkal kevesebb legyen?

Bebes István polgármester elmondja, hogy van egy pályázati kiírás, azt megerőszakolni nem lehet. Természetesen érti képviselő úr kezdeményezését, jelzi, hogy az előző évben is azon dolgoztak, hogy ezek a belső terhek minél kisebbek legyenek, ugyanakkor a pályázati kiírás alól nem tudják magukat mentesíteni. A felelősség és a vagyonkezelés jelen pillanatban Körmend Város Önkormányzatáé, úgy gondolja, hogy meg fogják kapni azokat a lehetőségeket, amik a forrás kiegészítést meg tudják valósítani.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**2/2017.(I.26.) önkormányzati határozat**

Körmend Város Önkormányzata Képviselő-testülete

1. **Műemlék épületek és építmények állagmegóvásának, részleges, vagy teljes helyreállításának, felújításának, valamint műemlékek elválaszthatatlan részét képező képzőművészeti alkotások restaurálásának támogatására** kiírt pályázati **felhívására „A körmendi Batthyány kastélyhoz tartozó lóistálló épületének felújítása” című pályázat benyújtását támogatja**
2. a pályázat megvalósításához 13.000.000,-Ft önerőt biztosít költségvetésében.

**Felelős: jegyző**

**Határidő. Pályázat benyújtása - 2017.02.20.**

**5./ Pályázat benyújtása a Nemzeti Kulturális Alap Örökségvédelem Kollégiuma által kiírt pályázati felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a cél a Keleti tisztilak veszélyelhárítása és a romlás megakadályozása. 2016-ban már kaptak erre forrást, amihez önerőt biztosítottak, szeretnének további pályázati lehetőséget kapni, ahová 10% önerő biztosítása szükséges.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**3/2017.(I.26.) önkormányzati határozat**

Körmend Város Önkormányzatának Képviselő-testülete

1. a Nemzeti Kulturális Alap Örökségvédelem Kollégiuma 207136/75 kódszámú „Veszélyeztetett helyzetű épített műemlékek veszélyelhárításának, állagmegóvásának, részleges helyreállításának támogatására” kiírt pályázati felhívásra történő pályázat benyújtását támogatja.

2. a pályázat megvalósításához 777.800,- Ft biztosít a felhalmozási tartalék terhére a 2017. évi költségvetésében.

3. felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: azonnal

**6./ A 110/1996. számú határozat visszavonása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy több mint húsz évvel ezelőtt született határozat visszavonása került a képviselők elé. Az elmúlt 20 évben az önkormányzati és állami feladatrendszer átalakult, és az önkormányzatok kondíciói is mások, mint húsz évvel ezelőtt voltak. Ma már a pedagógusok részére adandó kitüntetésekre, elismerésekre a városi kitüntetések és megyei kitüntetésekre való felterjesztések adnak lehetőséget. Így ildomos a határozat visszavonása, hiszen már teljesen állami feladatkörbe tartozik ez a terület.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**4/2017.(I.26.) önkormányzati határozat**

Körmend város Önkormányzata Képviselő-testülete a 142/1997. sz. határozatával módosított 110/1996. sz. határozatát visszavonja.

Felelős: jegyző

Határidő: azonnal

**7./ Körmend és Mikrotérsége köznevelési intézményfenntartói Társulás társulási megállapodásának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a városi két óvoda összevonásából eredő adminisztrációs feladatok jelennek meg az előterjesztésben.

***Szabó Ferenc képviselő-testületi tag elhagyja az üléstermet, így az ülés 11 fő jelenlétében folytatódik.***

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**5/2017.(I.26.) önkormányzati határozat**

Körmend Város Önkormányzatának Képviselő-testülete

1. a Körmend és Mikrotérsége Köznevelési Intézményfenntartó Társulás társulási megállapodásának II. számú módosításával – az előterjesztéshez csatoltak szerint - egyetért.
2. felhatalmazza a polgármestert a társulási megállapodást módosító megállapodás, valamint a módosítással egybeszerkesztett, azzal egységbe foglalt társulási megállapodás aláírására.

Felelős: polgármester

Határidő: azonnal

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám és Auer Miklós képviselő-testületi tagok az interpellációra kapott választ elfogadják.

**Interpellációk:**

Tompa László képviselő-testületi tag elmondja, hogy a személygépjárművek után fizetik a súlyadót, a személygépkocsik pedig az utcán közlekednek. Az önkormányzatok ezen bevétel egy részét az utak karbantartására, hó eltakarításra fordítják. Kérdezi, hogy elmúlt másfél hétben leesett hó után hol tart a takarítás, illetve miért nem volt takarítás.

Sövegjártó Zoltán, Körmend Város Gondnokságának intézményvezetője elmondja, hogy a városban az elmúlt 12 nap alatt kialakult helyzet nem pénz kérdése, ez az helyzet nem csak Körmendre, de még Ausztriára is jellemző. Mitől rendkívüli ez a helyzet? Január 13-án szakadó esőből pillanatok alatt leesett tíz centiméter hó, ez normál esetben Körmenden azt jelentette a hó eltakarítási feladatoknál, hogy ha az időjárás a 0 és a mínusz 4-5 foknál marad, akkor ezt durván 25 tonna sóval és két nap múlva fekete utakkal tudták prezentálni. Viszont az elmúlt 11 napban az átlaghőmérséklet tartósan mínusz 6 fok alatt volt – átlaghőmérsékletről beszél, tehát ez azt jelenti, hogy volt közben mondjuk egy-egy órára mínusz 5 fok is, de többnyire mínusz 6 fok alatt – az pedig egy viszonylag egyszerű tény, hogy mínusz 6 fok alatt még a só sem hajlandó dolgozni. Egyébként csak összehasonlításképp mondja, hogy a január 13-tól 18-ig eltelt időszakban 64 tonna só került ki a körmendi utakra. Az a hómennyiség, ami leesett durván egy fél nap alatt, elég komoly mennyiségű esővel érkezett – nem részletezné, hogy gépeik, kollégáik mitől meddig nem otthon aludtak és mivel töltötték az idejüket – de tény, hogy egy időben mindenhova nem jutottak el, vannak kiemelt helyek, melyek természetesen elsőbbséget élveznek. Ott, ahol ez a vizes hó leesett és adott esetben járművek még nem is jártak, ott látszik, hogy milyen jégréteg alakult ki. Még egy dolgot jegyez meg, azokban a mellékutcákban, ahová alapból a nap sem süt be, mert épp olyan a fekvése, illetve naponta 4-5 autón kívül más nem közlekedik, ott a sónak az oldó hatása is lényegesen lassabb. Egyébként a városban járva-kelve jelzi, hogy délelőtt 11 óráig városi szinten három lapátos embert látott – a saját kollégáin kívül. Még egy dologra utalna, ez nem pénz kérdése, amiről beszélt, nem más, mint fizika, kémia, természet. Sok mindenre mondják, hogy majd a városgondnokság megoldja, de ezt ők sem képesek megváltoztatni. Azzal zárná le, hogy az elmúlt két napban mínusz 5 foknál valamivel jobb idő van, aki jön-megy a városban az látja, hogy a 64 tonnát megtolták még néhány tonna sóval, újra sóztak. Időjárástól függően, ahol már nem összefüggő jégbordás az út, ott már az elmúlt két napban is nagyon sok változás történt. Minden igyekezetük ellenére a tartós, alacsony hőmérséklet miatt a 3-4-szeres mennyiségű só sem elégséges, és még nem beszélt azokról az érdesítő anyagokról – katasztrófavédelmi tartalék anyagokról – ami durván 25 köbméternyi, ami kikerült, akár a Főtéren, akár olyan helyeken, ahol lejtős, átjárók, gyalogjárdák, ferde lejárók vannak, amik egyébként síkmentesítésre kerültek.

Tompa László képviselő-testületi tag elmondja, hogy azt olvasta, hogy a szakrendelők átköltöztetése a kórházba folyamatban van. Felhívja polgármester úr és jegyző asszony figyelmét arra, hogy néhány gép nem fér be, ezért a költöztetés során érdemes lenne az orvosokkal egyeztetni arról, hogy mi lenne az elképzelésük a technikát illetően.

Bebes István polgármester elmondja, hogy az erről – technikai és rendelési dolgokkal kapcsolatos - való tájékoztatást pár nappal korábban már megkérték a kórház vezetésétől.

Auer Miklós képviselő-testületi tag elmondja, hogy

* az első interpellációja inkább figyelemfelhívás, mivel úgy veszi észre, hogy emberek nem nagyon hallják meg azt, ami az ülésen elhangzik. Még egyszer elmondja, hogy amikor helyi védettséget élvező épületekről beszél és annak feloldása ellen emeli fel a szavát, akkor őt nem az érdekli, hogy kié volt az a ház, ki lakott benne, miért ment tönkre, ki veszi azt meg. Őt az épület - mint az örökségük pótolhatatlan része – sorsa érdekli.
* a hétfői és szombati piaci napokon hatalmas zsúfoltság van, ami a járműforgalmat illeti.
* a temetőnél állítólag rossz helyen vannak a virágtartók, jelzi.
* kérdezi, hogy tervbe van-e véve E-töltőállomás létrehozása Körmenden?
* az MTA szakvéleménye alapján a Járási Hivatal kötelezésének megfelelően az Úttörő utca nevét módosították. A mai napig találkozik olyan okmányokkal, amelyekben még az Úttörő utca szerepel.
* a költségvetés tárgyalásakor direkt hagyta ki, de ha minden igaz, 5000 példányban jelenik meg a Körmendi Híradó, a maga szerény 5,5 millió forintjával. Az újság csak azoknak ingyenes, akikhez eljut. A városnak ez lapszámonként 280 ezer forintba, a terjesztés pedig 60 ezer forintba, azaz 340 ezer forintba kerül, tehát darabja 68 forint. Sajnálja, hogy polgármester úr mindig csak felé jelzi, hogy a nagypolitika maradjon kint, ne hozzák ide, ők a munkával foglalkozzanak, azt meg intézzék az országgyűlési képviselők. Ugyanakkor beengedi az újságjába a CÖF-öt, mely egy politikai tevékenységet végző civil szervezet, amely a Fidesz politikáját támogatja. Nincs választási időszak, a reklámot társadalmi politikai hirdetésként aposztrofálják. És akkor ezt az újságot adják ki 5,5 millió forintért. Mi lenne akkor, ha egy civil szervezet azt mondaná, hogy ugyanezért a pénzért ezt vagy azt akarná megjelentetni.

Bebes István polgármester elmondja, hogy világosan látszik a piac környéki dolog, bízik benne, hogy a pályázati lehetőségek könnyítéseket tudnak hozni. Nyilvánvaló, hogy mindenki közvetlenül az árus előtt szeretne megállni, vásárolni és rögtön utána elmenni. Mindig az panaszkodik, akinek a legmesszebb kell megállni, ráadásul lehet, hogy pont ő szorul rá arra, hogy közelebb tudjon megállni. Kéri a kollégákat, hogy próbáljanak meg további megoldásokat keresni. Ha távolabb nyitnának egy parkolót, biztos, hogy üres lenne. A temetőt megnézeti, nem látja jelen pillanatban a problémát. Van szó arról, hogy E-töltőállomás lesz Körmenden, meglátják, hogy ebben hogy tudnak előrehaladni. Az okmány kérdésben nem lát tisztán, de megpróbál utánajárni, hol vannak ilyen típusú problémák. Az embereknek lehetővé volt téve az ingyenes okmánycsere, konkrétabb jelzést kér a képviselő úrtól. Az újsággal kapcsolatban elmondja, hogy a kiadáshoz hozzájárulnak, viszont a reklám és marketing részét nem az önkormányzat intézi, az összes, ezzel kapcsolatos további költség a kiadó feladata. Amit képviselő úr jelzett, azt nem tudja megmondani, hogyan keveredett oda, ígéri, hogy rákérdez erre, és a tájékoztatást megadja.

Gombásné Nardai Ibolya a Vas Megyei Kormányhivatal Körmendi Járási Hivatal hivatalvezetője elmondja, hogy az utcanév változásból eredő ingyenes okmánycsere kizárólag a lakcím igazolványra terjedt ki, ezeket részben szervezetten, részben a polgárok által meghatározott időpontban kicserélték. A további okmányok cseréje már meghatározott illetékhez vagy díjhoz kötött és az állampolgár kötelessége lecseréltetni az okmányát.

Auer Miklós képviselő-testületi tag elmondja, hogy a kérdése – szakmájából adódóan – a forgalmi engedélyek cseréjére vonatkozott. Ha a rendőr elkéri valakitől a forgalmit és lakcímkártyát, ott két különböző lakcím fog szerepelni, ebből lehetne a probléma.

Bán Miklós képviselő-testületi tag elmondja, hogy

- korábban jelezte már a Somogyi utca két szélét, amely a 2016-ban meg lett csinálva, fél attól, hogy ha a hó elolvad, akkor az autók az út szélén nagyobb árkot fognak csinálni, mint a valódi árok. Fel kéne mérni, hogy a nagy kamionok és a TSZ-es vagy maszek nagy traktorok mit keresnek abban az utcában.

- kérdezi, hogy a tavalyi évben volt szó a Bartók lakótelepi parkoló bérléséről, ez a kérdés hogy áll. Ehhez a lakók kérelmét, aláírását leadta az irodavezető asszonynak.

- a Somogyi és 8-as kereszteződésben hetente egy koccanásos baleset van, a tuják miatt nem látható az onnan jövő autó. Esetleg más dísznövényt lehetne ott elhelyezni. A Somogyi utcáról kifele a kanyarodó sávot fel lehet festeni, ezt felül kellene vizsgálni.

Bebes István elmondja, hogy ez forgalomtechnikai kérdés, a Magyar Közútra tartozó kérdés, és ezzel maximálisan egyetért. A Somogyi utcában már kezdeményezte a nehéz gépjárművek behajtásának korlátozását, erre felhívta a bizottság figyelmét és reméli, hogy előre tudnak jutni ebben a kérdésben, hiszen ez tényleg egy komoly gond és probléma. Ezt az utat megcsinálták, és most újra meg kell tervezni, ki kell szélesíteni, megoldást kell erre találni. Kérdezi, hogy az iroda jutott-e előre a parkoló kérdésében.

Forró Szilvia irodavezető asszony elmondja, hogy rendeletalkotásra van szükség, melyben a feltételeket tudják szabályozni.

Bebes István polgármester elmondja, hogy várják az iroda javaslatát, hogy tudjon ezzel a bizottság foglalkozni.

Ferencz Gyula képviselő-testületi tag elmondja, hogy a Bástya utca 20-24 között kettő világítótest nem világit, kéri ezek javítását.

További kérdés, vélemény nem hangzik el. Bebes István polgármester a Képviselő-testület ülését 15 óra 12 perckor bezárja.

K. m. f.

 Bebes István dr. Stepics Anita

 polgármester jegyző